【唐】骆宾王 西陆蝉声唱,南冠客思深。不堪玄鬓影,来对白头呤。 露重飞难进,风多响易沉。无人信高洁,谁为表予心? 《石灰吟》【明】于谦 千锤万凿出深山,烈火焚烧若等闲. 粉骨碎身浑不怕,要留清白在人间. 王安石《梅花》 墙角数枝梅,凌寒独自开。 遥知不是雪,为有暗香来。 郑燮《竹石》 咬定青山不放松,立根原在破岩中。 千磨万击还坚劲,任尔东西南北风。 李贺《马诗》 大漠沙如雪,燕山月似钩。 何当金络脑,快走踏清秋。 【咏白莲(其二)】 唐·皮日休 细嗅深看暗断肠,从今无意爱红芳。 折来只合琼为客,把种应须玉甃塘。 向日但疑酥滴水,含风浑讶雪生香。 吴王台下开多少,遥似西施上素妆。 【莲】 唐·唐彦谦 新莲映多浦,迢递绿塘东。 静影摇波月,寒香映水风。 金尘飘落蕊,玉露洗残红。 看著余芳少,无人问的中。 【独芙蓉】 唐·王贞白 方塘清晓镜,独照玉容秋。 蠹芰不相采,敛苹空自愁。 日斜还顾影,风起强垂头。 芳意羡何物,双双鸂鶒游。 【菩萨蛮】 荷花 宋·陈与义 南轩面对芙蓉浦,宜风宜月还宜雨。 红少绿多时,帘前光景奇。 绳床乌木几,尽日繁香里。 睡起一篇新,与花作主人。 【卜算子】 荷花 宋·辛弃疾 红粉靓梳妆,翠盖低风雨。 占断人间六月凉,期月鸯浦。 根底藕丝长,花里莲心苦。 只为风流有许愁,更衬佳人涉。 【南乡子】 李绚 乘彩舫,过莲塘, 棹歌惊起睡鸳鸯。 游女带花偎伴笑, 争窈窕,竟折团荷遮晚照。 【高荷】 唐·元稹 种藕百余根,高荷才四叶。 颭闪碧云扇,团圆青玉叠。 亭亭自抬举,鼎鼎难藏 。 不学著水荃,一生长怗怗。 【荷花】 唐·李商隐 都无色可并,不奈此香何。 瑶席乘凉设,金羁落晚过。 回衾灯照绮,渡袜水沾罗。 预想前秋别,离居梦棹歌。 【醉桃源】 芙蓉 宋·吴文英 青春花姊不同时。凄凉生较迟。 艳妆临水最相宜。风来吹绣漪。 惊旧事,问长眉。月明仙梦回。 凭栏人但觉秋肥。花愁人不知。 【五律 荷】 清·纳兰性德 鱼戏叶田田,凫飞唱采莲。 白裁肪玉瓣,红翦彩霞笺。 出浴亭亭媚,凌波步步妍。 美人怜并蒂,常绣枕函边。 【秋莲】 元·刘因 瘦影亭亭不自容,淡香杳杳欲谁通。 不堪翠减红销际,更在江清月冷中。 拟欲青房全晚节,岂知白露已秋风。 盛衰老眼依然在,莫放扁舟酒易空。 【卜算子 咏莲】 清·吴绡 谁种白莲花。秋到花开处。 陶令腾腾醉欲归。香满庐山路。 莫笑出青泥。心净还如许。 一片琉璃照相馆影空。常向波中住。 【咏同心莲】 昭明太子 江南采莲处,照灼本足观。 况等连枝树,俱耀紫茎端。 同逾并根草,双异独鸣鸾。 以兹代萱草,必使愁人欢。 【奉和钱七兄曹长盆池所植】 唐·韩愈 翻翻江浦荷,而今生在此。 擢擢菰叶长,芳根复谁徙。 露涵两鲜翠,风荡相磨倚。 但取主人知,谁言盆盎是。 【题白莲】 唐·白居易 素房含露玉冠鲜,绀叶摇风钿扇圆。 本是吴州供进藕,今为伊水寄生莲。 移根到此三千里,结子经今六七年。 不独池中花故旧,兼乘旧日采花船。 【小庭水植率尔成诗】 钱微 泓然一缶水,下与坳塘接。 青菰八九枝,圆荷四五叶。 动摇香风至,顾盼野心惬。 行可采芙蓉,长江讵云涉。 【南轩盆植重台莲移种池】 宋·梅尧臣 彤云赤雾生绿房,朝霞变蕊朱粉光。 白玉入泥不满盎,羽盖裹露明目口。 浊水一石乱蛙龟,凿池五丈如斗方。 萍根科斗得自在,荷芰明年出水央。 【房莲】 宋·司马光 莲房前后熟,供噉不须齐。 肉嫩山蜂子,棱深天马蹄。 尚怜食蘂在。深映绿荷低。 脆美如新采,近根犹带泥。 【采莲曲】 宋·陆游 采莲吴妹巧笑倩,小舟点破烟波面。 双头折得欲有赠,重重叶盖羞人见。 女伴相邀拾翠羽,归棹如飞那可许。 倾鬓障袖不应人,遥指石帆山下雨。 【芙蓉曲】 元·萨都剌 秋江渺渺鞭蓉芳,秋江女儿将断肠。 绛袍春浅护云暧,翠袖日暮迎风凉。 鲤鱼吹浪江波白,霜落洞庭飞木叶。 荡舟何处采莲人,爱惜芙蓉好颜色。 【采莲曲】 南朝·梁·萧纲 晚日照空矶,采莲承晚晖。 风起湖难度,莲多采未稀。 棹动芙蓉落,船移白鹭飞。 荷丝傍绕腕,菱角远牵衣。 【采莲】 南朝·梁·吴均 锦带杂花钿,罗衣垂绿川。 问子今何去,出采江南莲。 辽西三千里,欲寄无因缘。 愿君早旋返,及此荷花鲜。 【采莲曲】 南朝·梁·刘孝威 金桨木兰船,戏采江南莲。 莲香隔浦渡,荷叶满江鲜。 房垂易入手,柄曲自临盘。 露花时湿钏,风茎乍拂钿。 【赋得涉江采芙蓉】 南朝·梁·祖孙登 浮照满川涨,芙蓉承落光。 人来间花影,衣渡得荷香。 桂舟轻不定,菱歌引更长。 采采嗟离别,无暇缉为裳。 【咏同心芙蓉】 隋·杜公瞻 灼灼荷花瑞,亭亭出水中。 一茎孤引绿,双影共分红。 色夺歌人脸,香乱舞衣风。 名莲自可念,况复两心同。 【采莲曲】 隋·殷英童 荡舟无数伴,解缆自相催。 汗粉无庸拭,风裙随意开。 棹移浮荇乱,船进倚荷来。 藕丝牵作缕,莲叶捧成杯。 【折荷有赠】 唐·李白 涉江玩秋水,爱此红蕖鲜。 攀荷弄其珠,荡漾不成圆。 佳人彩云里,欲赠隔远天。 相思无因见,怅望凉风前。 【越女】 唐·王昌龄 越女作桂舟,还将桂为楫。 湖上水渺漫,清江不可涉。 摘取芙蓉花,莫摘芙蓉叶。 将归问夫婿,颜色何如妾。 【古意】 唐·韩愈 太华峰头玉井莲,开花十丈藕如船, 冷比雪霜甘比蜜,一片入口沉疴痊。 我欲求之不惮远,青壁无路难夤缘。 安得长梯上摘实,下种七泽根株连。 古采莲 元·吾丘衍 湿风吹花生冷香,冯夷为舞冰丝裳, 霏霏粉金飘晚塘。浮兰舟,鼓桂楫, 歌采莲,为君发:迟迟归来弄明月。 【莲塘霁望】 唐·刘兼 新秋菡萏发红英,向晚风飘满郡馨。 万叠水纹罗乍展,一只鸂鶒绣初成。 采莲女散吴歌阕,拾翠人归楚雨晴。 远岸牧童吹短笛,蓼花深处信牛行。 【新荷出水】 宋·岳珂 贴水初翻紫玉团,忽惊矗立傍阑干。 瑶池七日来青鸟,玉镜孤奁舞翠鸾。 晓露走盘珠颗莹,晚风飏盖雪衣寒。 从今十丈开花面,太华峰头更一香。 【三益塘芙蓉】 元·萨都剌 斑帘十二卷轻碧,秋水芙蓉隔画栏。 彩扇摇风霞透影,锦袍弄月酒生寒。 游魂翠袖留江浦,仙掌红云湿露盘。 只恐淮南霜信早,绛纱笼烛夜深看。 【并蒂莲花】 明·沈周 耶溪新绿露娇痴,两面红妆倚一枝。 水月精魂同结愿,风花情性合相思。 赵家阿妹春眠起,杨氏诸姨晚浴时。 今日六郎憔悴尽,为渠还赋断肠诗。 【莲实】 金·张擑 水妃擎出绀珠囊,玉笋雕盘喜乍尝。 肤白已搀新藕嫩,心清尤带小荷香。 斗馀翠鸟零珍羽,飞尽黄蜂露蜜房。 口腹累人良可笑,此身便欲老江乡。 【盆池】 唐·韩愈 莫道盆池作不成,藕梢初种已齐生。 从今有雨君须记,来听萧萧打叶声。 池光天影共青青,拍岸才添水数瓶。 且待夜际明月去,试看涵泳几多星。 【莲花】 明·申时行 碧沼停寒玉,红蕖映绿波。 状凝朝日丽,香逐晚风多。 游戏金鳞出,飞扬翠羽过。 纳凉依水榭,还续采莲歌。 【采莲曲】 唐·李康成 采莲去,月没春江曙。 翠细红袖水中央,青荷莲子杂衣香。 云起风生归路长。归路长, 那得久,各回船,两摇手。 【荷珠】 清·朱奕恂 小雨林塘净碧罗,田田分得夜光多。 江姝唾逐天风落,仙掌晴分曙月过。 幸未赠来愁结佩,若为采去误凌波。 荡舟耶女休相妒,乐府虚裁一斛歌。 【芙蓉】 清·邵瑸 曾从楚客赋兰茳,喜见风翻赤玉幢。 欲采名花遗良友,还凭远梦落秋江。 盘承雨露珠无算,茎并鸳鸯蒂自双。 此日仙城谁作主?凝眸遥望凭红窗。 【池莲】 元·倪瓒 回翔波间风,的历叶上露。 清池结素彩,华月映微步。 云阴花房敛,雨歇芳气度。 欲去拾明珰,踟蹰惜迟暮。 【南池嘉莲】 唐·姚合 芙蓉池里叶田田,一本双枝照碧泉。 浓丽共妍香各散,东西分艳叶相连。 自知政术无他异,纵是祯祥亦偶然。 四野人闻皆尽喜,争来入郭看嘉莲。 【重台莲】 唐·李绅 绿荷舒卷凉风晓,红萼开萦紫莳重。 双女汉皋争笑脸,二妃湘浦并愁容。 自含秋露贞姿洁,不晓春妖冶态秾。 终恐玉京仙子识,却持归种碧池中。 【阕下芙蓉】 唐·包何 一人理国致升平,万物呈祥助盛明。 天上河从阙下过,江南花向殿前生。 庆云垂荫开难落,湛露为珠满不倾。 更对乐悬张簨簴,歌工欲奏采莲声。